钦定古今图书集成/明伦汇编/交谊典/第065卷 > 《上令狐相公启》温庭筠
## 钦定古今图书集成/明伦汇编/交谊典/第065卷 > 《上令狐相公启》温庭筠

某闻丘明作传，必受宣尼；王隐著书，先依庾亮。或情
优国士，或义重门人。咸托光阴，方成志业。抑又闻弃
茵微物，尚轸晋君；坏刷小姿，每干齐相。岂系效珍之
饰，盖牵求旧之情。某邴第持囊，婴车执辔，旁征义故，
最历星霜。三千子之声尘，预闻《诗》礼；十七年之铅椠，
尚委泥沙。敢言蛮国参军，才得荆州从事。自顷潘床
无镜，校府招弓。戴经称女子十年，留于外族；嵇氏则
男儿八岁，保在故人。藐视流离，自然飘荡。叫非独鹤，
欲近商陵；啸类断猿，况邻巴峡。光阴讵几，天道如何？
岂知蕞陋之姿，独隔休明之运。今者冶氏任器，宣武
求才。傥令孙盛缇油，无惭素尚；蔡邕编录，获偶贞期。
微回謦欬之荣，便在陶钧之列。不任䩄冒彷徨之至。